****

**REPUBLIKA HRVATSKA**

 **ŠIBENSKO - KNINSKA ŽUPANIJA**

**OPĆINA MURTER-KORNATI**

**OPĆINSKI NAČELNIK**

KLASA: 024-06/25-01/07

URBROJ: 2182-18-03/1-25-19

Murter, 5. prosinca 2025.

Na temelju članka 48. stavak 1. Zakona o lokalnoj i područnoj (regionalnoj) samoupravi (NN, 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 44. Statuta Općine Murter-Kornati („Službeni glasnik Općine Murter-Kornati“, broj 2/21, 10/25) načelnik Općine Murter-Kornati, donosi

**ZAKLJUČAK**

Utvrđuje se prijedlog Odluke o privremenoj zabrani izvođenja građevinskih radova te se upućuje predsjedniku Općinskog vijeća Općine Murter-Kornati, radi razmatranja na Općinskom vijeću.

Općinski načelnik

Šime Ježina, dipl. oec.

Na temelju članka 132. Zakona o gradnji („Narodne novine“, broj 153/13, 20/17, 39/19, 125/19, 145/24) i članka 29. Statuta Općine Murter-Kornati („Službeni glasnik Općine Murter-Kornati“, broj 2/21, 10/25) po prethodno pribavljenom mišljenju Turističke zajednice Općine Murter-Kornati (KLASA: 363-01/25-01/27, URBROJ: 2182-18-04/1-25-1 od 14. listopada 2025. godine) Općinsko vijeće Općine Murter-Kornati na \_\_\_\_ sjednici od \_\_\_\_\_\_\_\_\_\_\_\_\_\_\_\_\_. godine, donosi

**ODLUKU**

**o privremenoj zabrani izvođenja građevinskih radova**

**tijekom turističke sezone u 2026. godini**

1. **OPĆE ODREDBE**

**Članak 1.**

Ovom Odlukom određuje se privremena zabrana izvođenja radova na području Općine Murter-Kornati za određene vrste građevina na određenim područjima, razdoblje kalendarske godine i vrijeme u kojima se ne mogu izvoditi zemljani radovi i radovi na izgradnji konstrukcije građevine, iznimke zbog kojih se u pojedinim slučajevima mogu izvoditi radovi te nadzor.

**II. VRSTE RADOVA KOJI SE PRIVREMENO ZABRANJUJU I GRAĐEVINE NA KOJE SE ZABRANA ODNOSI**

**Članak 2.**

Građevinski radovi koji se u smislu ove Odluke zabranjuju smatraju se:

1. zemljani radovi: radovi iskopavanja, zemlje ili drugog materijala iz tla te nasipavanje zemlje ili drugog materijala,
2. radovi na izgradnji konstruktivnih dijelova građevine: izrada temelja, zidova, međukatne i krovne konstrukcije te izgradnja drugih konstruktivnih dijelova građevine koje nisu zgrade.

Zabrana izvođenja građevinskih radova odnosi se na gradnju građevina iz skupina 2.a, 2.b, 3.a i 3.b određenih člankom 4. Zakona o gradnji.

**III. PODRUČJA ZABRANE IZVOĐENJA GRAĐEVINSKIH RADOVA**

**Članak 3.**

Područje privremene zabrane izvođenja građevinskih radova obuhvaća područje naselja Murter i naselja Kornati.

**IV. KALENDARSKO RAZDOBLJE I VRIJEME TRAJANJA ZABRANE**

**Članak 4.**

Razdoblje kalendarske godine na koje se primjenjuje zabrana izvođenja radova iz članka 2. ove Odluke je od 15. lipnja do 15. rujna 2026. godine u vremenu od 00:00 do 24:00 sata.

**V. IZUZECI OD PRIVREMENE ZABRANE IZVOĐENJA GRAĐEVINSKIH RADOVA**

**Članak 5.**

Odredbe iz članka 4. ne odnose se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,
2. uklanjanje građevina na temelju rješenja građevinske inspekcije ili odluke drugog tijela državne vlasti,
3. građenje građevina, odnosno izvođenja radova u godini u kojoj je odluka stupila na snagu,
4. hitne radove na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi kao i veća oštećenja nekretnine,
5. građenje objekata predškolskog, školskog, visokoškolskog, zdravstvenog i socijalnog sadržaja, građenje javnih građevina sportske i kulturne namjene te poboljšanja energetske učinkovitosti zgrada u vlasništvu jedinica lokalne i područne (regionalne) samouprave.

**Članak 6.**

Investitori i izvođači koji su zauzeli javnu površinu, dužni su istu dovesti u prijašnje stanje do dana privremene zabrane izvođenja građevinskih radova u smislu članka 4. ove Odluke.

**VI. NADZOR NAD PROVEDBOM ODLUKE**

**Članak 7.**

Nadzor nad provedbom ove Odluke provodi komunalni redar Općine Murter-Kornati sukladno odredbama Zakona o građevinskoj inspekciji.

Fizičkoj i pravnoj osobi koja postupa protivno zabranama iz ove odluke u vremenskom razdoblju iz članka 4. Odluke izreći će se novčana kazna sukladno članku 167. st. 5. t. 8. Zakona o gradnji.

**Članak 8.**

Ova Odluka objaviti će se u „Službenom glasniku Općine Murter-Kornati“ a stupa na snagu i primjenjuje se od 1. siječnja 2026. godine.

KLASA:

URBROJ:

Murter,

OPĆINSKO VIJEĆE OPĆINE MURTER-KORNATI

Predsjednik

Tina Lovrić

OBRAZLOŽENJE:

PREDLAGATELJ: općinski načelnik

IZVJESTITELJ: pročelnica JUO

PRAVNA OSNOVA: Zakon o gradnji („Narodne novine“, broj 153/13, 20/17, 39/19, 125/19, 145/24)

Odluka o privremenoj zabrani izvođenja radova

Članak 132.

(1) Predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojemu se ne mogu izvoditi zemljani radovi i radovi na izgradnji konstrukcije građevine.

(2) Odluka iz stavka 1. ovoga članka ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske

2. uklanjanje građevina na temelju rješenja građevinske inspekcije ili odluke drugog tijela državne vlasti

3. građenje građevina, odnosno izvođenje radova u godini u kojoj je odluka stupila na snagu.

Predloženom se Odlukom privremeno zabranjuje ili ograničava izvođenje građevinskih radova ta vrijeme turističke sezone na području Općine Murter-Kornati odnosno određuje se vrsta radova, godišnje kalendarsko razdoblje i vrijeme u kojem se zabranjuje ili ograničava izvođenje građevinskih radova, te utvrđuju opći uvjeti i razlozi zbog kojih se u pojedinim slučajevima mogu izvoditi građevinski radovi. Također se propisuje nadzor nad provođenjem Odluke.