****

**REPUBLIKA HRVATSKA**

 **ŠIBENSKO - KNINSKA ŽUPANIJA**

**OPĆINA MURTER-KORNATI**

**OPĆINSKI NAČELNIK**

KLASA: 024-06/25-01/07

URBROJ: 2182-18-03/1-25-2

Murter, 5. prosinca 2025.

Na temelju članka 48. stavak 1. Zakona o lokalnoj i područnoj (regionalnoj) samoupravi (NN, 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 44. Statuta Općine Murter-Kornati („Službeni glasnik Općine Murter-Kornati“, broj 2/21, 10/25) načelnik Općine Murter-Kornati, donosi

**ZAKLJUČAK**

Utvrđuje se prijedlog Odluke o izvršavanju Proračuna Općine Murter-Kornati za 2026. godinu te se upućuje predsjedniku Općinskog vijeća Općine Murter-Kornati, radi razmatranja na Općinskom vijeću.

Općinski načelnik

Šime Ježina, dipl. oec.

Na temelju članka 18. Zakona o proračunu („Narodne novine“, broj 144/21) i članka 29. Statuta Općine Murter-Kornati („Službeni glasnik Općine Murter-Kornati“, broj 2/21 i 10/25) Općinsko vijeće Općine Murter-Kornati na \_\_\_ sjednici od \_\_\_\_\_\_\_\_\_\_\_\_\_godine, donosi

**ODLUKU**

**o izvršavanju Proračuna Općine Murter-Kornati za 2026. godinu**

**I. OPĆE ODREDBE**

**Članak 1.**

Ovom Odlukom sukladno Zakonu o proračunu i drugim zakonskim propisima uređuje se sadržaj i način izvršavanja Proračuna Općine Murter-Kornati za 2026. godinu, upravljanje prihodima, primicima, rashodima i izdacima Proračuna i njihovim izvršavanjem, upravljanje općinskom imovinom i dugovima, davanje jamstava te prava i obveze proračunskih korisnika i ostalih korisnika proračunskih sredstava.

**II.** **SADRŽAJ PRORAČUNA**

**Članak 2.**

Proračun se sastoji od Općeg i Posebnog dijela sa projekcijama, te Obrazloženja.

Opći dio Proračuna sadrži: sažetak Računa prihoda i rashoda i Računa financiranja, Račun prihoda i rashoda i Račun financiranja. U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine. U računu financiranja iskazuju se primici od financijske imovine i zaduživanja, te izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka Općine Murter-Kornati i njenog proračunskog korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.

**Članak 3.**

Prihodi, primici, rashodi i izdaci proračuna iskazuju se prema proračunskim klasifikacijama, a proračunske klasifikacije su: organizacijska, ekonomska, funkcijska, lokacijska, programska i izvori financiranja. Proračunske klasifikacije čine okvir kojim se iskazuju i sustavno prate prihodi i primici te rashodi i izdaci po nositelju, cilju, namjeni, vrsti, lokaciji i izvorima financiranja.

**III. IZVRŠAVANJE PRORAČUNA**

**Članak 4.**

Općina Murter-Kornati od 1. siječnja 2026. godine posluje temeljem ustrojene riznice sa svojim proračunskim korisnikom (Narodna knjižnica i čitaonica Murter) temeljem Zakona o proračunu i Odluke o uvođenju riznice Općine Murter-Kornati i objedinjene glavne knjige proračuna.

Proračun se planira i izvršava kroz sustav riznice putem jedinstvenog računa preko kojega se obavljaju sve financijske transakcije Proračuna pri čemu proračunski korisnik nema svoj žiro račun.

Svi prihodi i primici proračunskog korisnika uplaćuju se na račun Općine Murter-Kornati, a svi rashodi i izdaci proračunskog korisnika isplaćuju se sa računa Općine Murter-Kornati.

**Članak 5.**

Korisnici smiju proračunska sredstva koristiti samo za namjene koje su određene Proračunom i to do visine utvrđene u njegovom Posebnom dijelu. Prihodi proračuna i proračunskih korisnika ubiru se i uplaćuju u proračun na jedinstveni račun riznice u skladu sa zakonom i drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Rashodi proračuna su svi rashodi za koje je nastala obveza u tekućoj godini, neovisno o njihovom plaćanju.

**Članak 6.**

Za izvršavanje Proračuna u cijelosti je odgovoran Općinski načelnik.

Naredbodavac za izvršenje Proračuna u cjelini je Općinski načelnik.

U okviru svog djelokruga korisnici proračunskih sredstava koji su navedeni u Posebnom dijelu Proračuna odgovorni su za izvršavanje rashoda i izdataka navedenih u njihovom dijelu.

**Članak 7.**

Polugodišnji izvještaj o izvršenju proračuna sastavlja se za razdoblje od 1.siječnja do 30. lipnja tekuće proračunske godine. Jedinstveni upravni odjel dostavlja načelniku polugodišnji izvještaj o izvršenju proračuna za prvo polugodište tekuće proračunske godine do 15. rujna tekuće godine, a načelnik ga dostavlja Općinskom vijeću do 30. rujna tekuće proračunske godine.

Godišnji izvještaj o izvršenju proračuna sastavlja se za proračunsku godinu. Jedinstveni upravni odjel izrađuje godišnji izvještaj o izvršenju proračuna i dostavlja ga načelniku do 5. svibnja tekuće godine za prethodnu godinu, a načelnik ga dostavlja Općinskom vijeću najkasnije do 31. svibnja tekuće godine za prethodnu godinu.

**Članak 8.**

Postupak nabavke roba i usluga provodi se u skladu s Zakonom o javnoj nabavi i drugim propisima koji reguliraju postupak nabave roba, usluga i ustupanje radova.

Projekti čija je realizacija započela putem postupka javne nabave u tekućoj proračunskoj godini, a koji se zbog dinamike izvršenja ugovora ne mogu dovršiti do kraja godine, nastavljaju se u sljedećoj proračunskoj godini. Financiranje dovršetka takvih projekata osigurava se u proračunu za sljedeću godinu.

**Članak 9.**

Zaključivanje pisanog ugovora s udrugama, kao korisnicima proračunskih sredstava, obavezno je bez obzira na iznos donacije.

Raspored sredstava za financiranje javnih potreba Općine Murter-Kornati u pojedinim djelatnostima odobrava se temeljem Programa javnih potreba koje utvrđuje Načelnik, a donosi Općinsko vijeće. Korisnici financiranja, odnosno udruge, ustanove, zajednice i drugi, dužni su dostavljati svu potrebnu dokumentaciju o provođenju programa, projekta ili aktivnosti, te izvješća o potrošnji proračunskih sredstava, sukladno potpisanim Ugovorima o financiranju javnih potreba.

**Članak 10.**

Pročelnik jedinstvenog upravnog odjela priprema prijedlog plana prijma u službu u vrijeme kad se priprema nacrt proračuna Općine Murter-Kornati za sljedeću kalendarsku godinu, i to da s njim bude usklađen.

Općinski načelnik utvrđuje plan prijma u službu u Jedinstveni upravni odjel Općine Murter-Kornati vodeći računa o potrebama Jedinstvenog upravnog odjela i raspoloživih financijskih sredstva.

Odobrenje iz stavka 1. ovog članka odnosi se na korisnike koji se pretežnim dijelom financiraju iz proračuna.

Sredstva za plaće, naknade i ostala materijalna prava zaposlenika isplaćivat će se temeljem odredbi internih akata i visine planiranih proračunskih sredstava.

Iznos osnovice za obračun plaće zaposlenih utvrđuje Općinski načelnik.

**IV. PRORAČUNSKA ZALIHA**

**Članak 11.**

Neraspoređeni dio Proračuna čine sredstva proračunske zalihe koja se koriste za financiranje neplaniranih rashoda ili za namjene za koje se tijekom godine pokaže da nisu utvrđena dostatna sredstva jer ih pri planiranju Proračuna nije bilo moguće predvidjeti, te za druge nepredviđene rashode.

Visina proračunske zalihe u Proračunu za 2026. godinu iznosi 2.000,00 EUR.

O korištenju sredstava proračunske zalihe odlučuje općinski načelnik.

O korištenju sredstava proračunske zalihe općinski načelnik izvještava Općinsko vijeće dva puta godišnje.

**V. OPSEG ZADUŽIVANJA I DAVANJE JAMSTAVA**

**Članak 12.**

Općina se može dugoročno zadužiti samo za investiciju koja se financira iz Proračuna, a koju potvrdi Općinsko vijeće uz prethodnu suglasnost Vlade RH, a na prijedlog Ministra financija.

Ukupna godišnja obveza zaduživanja Proračuna može iznositi najviše do 20% ostvarenih prihoda prethodne godine. U ovaj iznos uključuje se iznos anuiteta za obveze na osnovi izdanih vrijednosnih papira i danih jamstava iz prethodne godine, te neplaćene obveze iz prethodnih godina.

Općina se može kratkoročno zadužiti najduže do 12 mjeseci za premošćivanje jaza nastalog zbog različite dinamike priljeva sredstava i dospijeća obveza, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem kratkoročnih kredita ili zajmova.

Pravna osoba u većinskom vlasništvu Općine i ustanova čiji je osnivač Općina Murter-Kornati smije se zadužiti samo uz suglasnost Općinskog vijeća.

Općina može dati jamstvo i suglasnosti za ispunjenje obveza pravnoj osobi i ustanovi iz prethodnog stavka ovog članka sukladno pozitivnim propisima i općim aktima Općine, uz prethodnu suglasnost Ministra financija. Dana jamstva i suglasnosti uključuju se u opseg zaduživanja Općine.

U 2026. godini Općina Murter-Kornati se planira dugoročno zadužiti za investiciju dovršetka izgradnje dječjeg vrtića.

**VI. UPRAVLJANJE FINANCIJSKOM I NEFINANCIJSKOM IMOVINOM**

**Članak 13.**

Raspoloživim novčanim sredstvima na računu Proračuna upravlja općinski načelnik.

Općinski načelnik odlučuje o stjecanju i otuđivanju nekretnina i pokretnina i raspolaganju ostalom imovinom čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju, odnosno raspolaganju ostalom imovinom.

Stjecanje i otuđivanje te raspolaganje ostalom imovinom mora biti planirano u Proračunu i provedeno u skladu sa zakonom.

**Članak 14.**

Odgoda plaćanja, obročna otplata duga, otpis ili djelomičan otpis potraživanja Općine provodi se prema kriterijima, mjerilima i postupcima sukladno zakonskim propisima.

**Članak 15.**

Plaćanje predujma moguće je samo iznimno i na temelju prethodne suglasnosti Općinskog načelnika.

**VII. URAVNOTEŽENJE PRORAČUNA I PRERASPODJELA PRORAČUNSKIH SREDSTAVA**

**Članak 16.**

Ako tijekom godine dođe do neusklađenosti rashoda i/ili izdataka odnosno prihoda i/ili primitaka proračuna, predložit će se Općinskom vijeću donošenje izmjena i dopuna Proračuna za tekuću godinu.

Sukladno članku 60. Zakona o proračunu, rashodi i izdaci proračuna, mogu se preraspodijeliti najviše do 5% na razini skupine ekonomske klasifikacije.

**Članak 17.**

Sredstva u proračunu mogu se preraspodjeljivati isključivo u planu za tekuću proračunsku godinu. Načelnik o preraspodjeli donosi Odluku i o provedenim preraspodjelama izvještava Općinsko vijeće u polugodišnjem i godišnjem izvještaju o izvršenju proračuna.

**VIII. PRIJELAZNE I ZAVRŠNE ODREDBE**

**Članak 18.**

Za sve što nije obuhvaćeno odredbama ove Odluke, primjenjivat će se odredbe Zakona o proračunu, odnosno temeljem njega donesenih pravilnika i uredbi.

**Članak 19.**

Ova Odluka objaviti će se u „Službenom glasniku Općine Murter-Kornati“, a stupa na snagu 1. siječnja 2026. godine.

KLASA:

URBROJ:

Murter,

OPĆINSKO VIJEĆE OPĆINE MURTER-KORNATI

Predsjednica

Tina Lovrić

OBRAZLOŽENJE:

PREDLAGATELJ: općinski načelnik

IZVJESTITELJ: pročelnica JUO, viša savjetnica za proračun i financije

PRAVNA OSNOVA: Zakon o proračunu (NN, broj 144/21

Predmet propisa za izvršavanje proračuna za proračunsku godinu

Članak 18.

(1) Sabor uz državni proračun donosi zakon o izvršavanju državnog proračuna, a predstavničko tijelo uz proračun jedinica lokalne i područne (regionalne) samouprave donosi odluku o izvršavanju proračuna.

(2) Zakonom iz stavka 1. ovoga članka uređuju se prihodi i primici te rashodi i izdaci proračuna i njihovo ostvarivanje odnosno izvršavanje, opseg zaduživanja i jamstava Republike Hrvatske, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti Vlade, Ministarstva financija i ministra financija u izvršavanju proračuna za pojedinu proračunsku godinu, kazne za neispunjavanje obveza te druga pitanja u izvršavanju proračuna.

(3**) Odlukom iz stavka 1. ovoga članka uređuju se prihodi i primici te rashodi i izdaci proračuna i njihovo ostvarivanje odnosno izvršavanje, opseg zaduživanja i jamstava jedinice lokalne i područne (regionalne) samouprave, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti načelnika, gradonačelnika, župana u izvršavanju proračuna za pojedinu proračunsku godinu, kazne za neispunjavanje obveza te druga pitanja u izvršavanju proračuna.**